celluloseacetat
Store norske leksikon,Realfag,Kjemi,Polymerkjemi
Celluloseacetat er en kjemisk forbindelse som blir brukt til acetatfibere, plastprodukter (emballasjefolier, skaft på verktøy, bilratt, brilleinnfatninger og lignende) og som bindemiddel i noen typer lim og i celluloselakker.
Celluloseacetat er en ester av cellulose og eddiksyre, og stoffet har blitt kommersielt produsert siden 1927. Det fremstilles av ren α-cellulose eller bomull (linters) som blir svellet i eddiksyre og derpå forestret fullstendig til triacetat med eddiksyreanhydrid. Til de fleste anvendelsene blir så triacetatet delvis hydrolysert igjen til en ønsket forestringsgrad, gjerne i området mellom di- og triacetat. Celluloseacetat til plast tilsettes gjerne et mykningsmiddel, for eksempel dimetylftalat.Celluloseacetatbutyrat og celluloseacetatpropionat er estere av blandinger av eddiksyre og henholdsvis smørsyre og propionsyre. De ligner celluloseacetat og brukes til plastartikler og lakker hvor det kreves noe høyere vann-, lys- og varmebestandighet. Det samme gjelder den rene propionsyreesteren, cellulosepropionat. Les mer i Store norske leksikon cellulose polymerkjemi